Dak by OB se kantoor stort ineenBusi Mkhwebane tydens ‘n perskonferensie in Pretoria (2 Februarie 2017) Foto: Jonisayi Maromo/ANA ŉ Reënbui het groot skade by die kantoor van die openbare beskermer (OB) in Pretoria veroorsaak. Cleopatra Mosana, woordvoerder van adv. Busisiwe Mkhwebane, die openbare beskermer (OB), het Dinsdagmiddag aan Maroela Media gesê ŉ swaar reënbui wat Maandagaand oor Lynnwood uitgebreek het, het veroorsaak dat ŉ gedeelte van die gebou se dak ineengestort het. “Buiten skade aan die struktuur is verskeie dokumente wat vir ondersoeke geberg word, beskadig. Die dokumente is darem nie verwoes nie en sal gered kan word, aangesien dit net waterskade opgedoen het.” Niemand is tydens die ineenstorting beseer nie. Mosana het gesê die ineenstorting word toegeskryf aan ŉ gebrek aan onderhoud deur die departement van openbare werke. “Mnr. Themba Dlamini, ons uitvoerende hoof, het al verskeie kere vantevore die onderhoudprobleme by dié departement aangemeld, maar daar is niks daaraan gedoen nie.” Sy het gesê Dlamini gaan opnuut druk op die departement plaas om die probleem aan te spreek. Die presiese omvang van die skade moet nog bereken word.